Majbrit Berlau (EL), 2006-02-08:
Jeg er rigtig glad for, at vi har fået taget hul på spørgsmålet om køn i undervisningen.
De har behov for at diskutere, hvorfor vi i samfundet opfatter, at der er forskel på mænd og kvinder.
Kønnets betydning er centralt for at kunne forstå, hvordan verden ser ud i dag, som forslagsstillerne også meget fornuftigt fremhæver.
Ligestillingsministeren har i fredags annonceret en kampagne, der skal klæde børn på til at forholde sig kritisk til de fremstillinger af kønsroller, som vi ser i samfundet i dag.
Det er positivt, men det er langtfra nok, som jeg opfatter det, til at kunne sikre, at vi får en situation, hvor børn og dermed også voksne, når de bliver ældre, kan forholde sig kritisk til spørgsmålet om køn.
Jeg er fuldstændig enig i de kommentarer, der er faldet i debatten, om at forskning i køn er noget, vi simpelt hen er nødt til at intensivere yderligere i Danmark.
Altså, det er jo næsten flovt at se de svenske og norske tilstande, se, hvor langt fremme de er på universiteterne med hensyn til kønsforskning, og når man så kigger på den danske universitetsverden, jamen så er det nærmest fraværende.
Dermed ikke sagt, at jeg ikke anerkender de forskere, der rent faktisk bruger deres tid på det, men der er meget lidt støtte til det, og der er en meget lav prioritering af det.
Jeg synes, det er fornuftigt at sætte fokus på køn i alle fag i folkeskolen, og Enhedslisten vælger at støtte det her forslag for at gøre det obligatorisk at have debatten, have dialogen om køn i alle fag i folkeskolen.
Det er den eneste måde, sådan som jeg opfatter det, for ikke at have stereotyper om, hvordan køn skal være.
Men jeg synes, det er væsentligt, når vi har den her diskussion, at man tager udgangspunkt i, at der er mange forskellige kønsopfattelser.
Det er det ene.
Det andet er, at køn altså ikke er noget naturgivent, men en konstruktion, noget, man socialiseres til igennem sit liv, og der kan folkeskolen også være med til at oppebære en stereotypi, såfremt den ikke er refleksiv over det.
Det er vigtigt at tage initiativer.
Nu kan jeg så forstå, at SF's ikke lige bliver til noget, som det ser ud i øjeblikket.
Regeringen har barslet med nogle initiativer, om end meget få og lidt diffuse.
Jeg synes, det er vigtigt at vide, hvad regeringen vil, men jeg synes, vi skal holde fast på, at der er nødt til at være større fokus på det i læreruddannelsen.
Der er nødt til at være meget mere forskning i det i universitetsverdenen, og hvad læreruddannelsen angår, er det jo helt konkret.
Jeg ved jo, at der forhandles om læreruddannelsen.
Om end jeg ikke selv er inviteret til de forhandlinger, ved jeg jo, at man diskuterer det i øjeblikket.
Der kan jeg kun opfordre dem, der diskuterer det, til at have fokus på det her, for det er klart, at lærerne skal have bedre redskaber til det.
Derfor synes jeg også om SF's forslag om at skabe undervisningsmaterialer, sende det i udbud, så lærerne i samarbejde med deres elever i klassen kan være med til at bestemme, hvad det er for nogle forslag til undervisningsmaterialer, der skal bruges.
Jeg synes alt i alt, at SF's forslag er fornuftigt.
Vi støtter det i Enhedslisten.
Vi synes godt, man kan gå skridtet videre, men SF's forslag er en god start.